Датум: 28. 8. 2019.

 Београд

**Реаговање поводом текста “Држава субвенционисаним линијама гађала руте Рајан ера и Виз ера”**

 Поводом текста објављеног у дневном листу “Данас” 23. августа 2019. године, “Држава субвенционисаним линијама гађала руте Рајан ера и Виз ера”, ради објективног информисања јавности указујемо на нетачне наводе изнете у овом
 тексту.

Пре свега, не постоји ниједан град у који “Ер Србија”, као авио-превозилац на линијама од јавног интереса, лети из Ниша, а у који лети нека лоу-кост компанија.

 Под “гађањем” се подразумева када се у “близини”, односно на удаљености од неколико десетина километара, лети ка два аеродрома у близини великог града. У случају нишког аеродрома то није тачно, јер су једино Фридрисхафен и Нирнберг до којих лети “Ер Србија” условно близу Минхена (и то на удаљености већој од 100 километара), a имајући у виду да “Виз ер” лети до Мемингена.

 Још једном подсећамо да је циљ увођења линија од јавног интереса саобраћајно повезивање мање развијених региона у Републици Србији са европским дестинацијама и стварање услова за њихов убрзани економски развој. С друге стране, лоу-кост компаније руководе се комерцијалним мотивима и њихове одлуке о увођењу и укидању одређених линија мотивисане су пре свега тржишним разлозима. У том смислу, држава не даје предност ниједном превозиоцу, већ је, напротив, улагањем у нишки аеродром и стварањем услова за непрекидно одвијање ваздушног саобраћаја створила претпоставке за интересовање лоу-кост компанија да лете са аеродрома “Константин Велики”.

Датум: 15. 7. 2019.

 Београд

САОПШТЕЊЕ ЗА МЕДИЈЕ

**Михајловићева: Нове линије с нишког аеродрома за боље повезивање југа Србије**

Потпредседница Владе Србије и министарка грађевинарства, саобраћаја и инфраструктуре, проф. др Зорана Михајловић рекла је данас да је увођење нових редовних линија са нишког аеродрома важно за повезивање југа Србије са Европом, али и за даљи развој аеродрома “Константин Велики”.

“Нема ничег важнијег за бржи развој региона јужне и источне Србије од добре повезаности. После пуштања у саобраћај комплетног јужног крака Коридора 10, завршетка источног крака који нас очекује, и наставка модернизације железнице, линије од јавног интереса су још један начин да помогнемо да се овај део Србије брже развија. Ове линије, уведене на захтев округа и општина из овог дела Србије, важне су пре свега због привреде и инвестиција, али и због лакшег повезивања са дијаспором и због туризма”, рекла је Михајловићева поводом данашњег првог редовног редовног лета Ер Србије са “нишког аеродрома”, за Нирнберг.

Она додаје да ће увођење 12 нових линија ка Немачкој, Аустрији, Италији, Мађарској, Шведској, Словенији и Црној Гори допринети даљем развоју нишког аеродрома, у који ће Влада Србије наставити да улаже како би он наставио да повећава број путника, и могао да функционише као резервни аеродром београдском аеродрому “Никола Тесла”.

Датум: 26. 6. 2019.

 Београд

САОПШТЕЊЕ ЗА МЕДИЈЕ

**Реаговање поводом текста „Дуг за аеродромско земљиште чип за политичке уцене у Нишу”**

Поводом текста  „Дуг за аеродромско земљиште чип за политичке уцене у Нишу”, објављеног у дневном листу “Данас” 25. јуна 2019. године, у циљу потпуног и непристрасног информисања јавности, указујемо на неистините наводе Иницијативе “Не дамо нишки аеродром”, које су пренете у поменутом тексту.

Поводом тврдњи да је „Аеродром „Константин Велики“ жртвован зарад интереса крупног капитала” и да би “средином следеће године Град Ниш могао да упадне у дужничко ропство због исплате аеродромског земљишта Министарству одбране“, подсећамо да је претходна градска управа у периоду до 2012. закључила уговоре због којих је Град и доведен у ситуацију претње од “дужничког ропства”.

Уговоре о преносу непокретности за аеродром и касарну је још 22. 10. 2010. године потписао градоначелник Милош Симоновић. Овај уговор постао је „свилен гајтан“ око врата грађана Ниша, задуживши га само за аеродром износом већим од 63 милиона евра, што је значајно више од укупног градског буџета. У јануару 2012. исти градоначелник је, заступајући Град Ниш, сада у својству продавца, продао 15 хектара, 7 ара и 75 метара квадратних, тј. комплетно земљиште на коме је била касарна, страној компанији, и то без гаранција, за градњу која није реализована.

Обавеза коју је наметнуо Граду кроз први уговор стигла је на наплату не како Иницијатива “Не дамо нишки аеродром” наводи 2020, већ 2015. године. Ипак, захваљујући Влади Србије и Министарству грађевинарстсва, саобраћаја и инфраструктуре, обавезујући рокови су продужени двоструко, што је помогло Граду Нишу да испуни преузете обавезе, а уместо наплате 6.313 евра дневно, Република Србија од града није узела ниједан евро, већ супротно.

Кад је реч о обавезама Града Ниша, које проистичу из поменутог уговора, став Министарства грађевинараства, саобраћаја и инфраструктуре, који је јавно изнет, јесте да ће се, по завршетку послова на изградњи Новог Ниша и других обавеза, утврдити коначни биланс по закљученим уговорима и анексима, између Министарства одбране и Града.

Претходна власт је куповину аеродрома, као део уговора, користила само да “замаже очи” грађанима - с једне стране, преузете обавезе није измиривала, док је с друге стране плаћала стране компаније да долазе и по високим комерцијалним ценама наплаћују летове грађанима Ниша, углавном до Подгорице.

Такође, захваљујући Влади Србије и ресорном Министарству, након 2014. тај проблем је решен. Најпре је нишки аеродром оспособљен за квалитетније испуњавање стратешке улоге као регионалног аеродрома, али и алтернативног аеродрома београдском, тако да може да буде отворен и за слетања у условима смањене видљивости за све авионе. На тај начин омогућен је долазак компанија под комерцијалним условима, да плаћају да лете са нишког аеродрома, а не да им се плаћа за то. То је био и разлог брзог раста саобраћаја у складу са тржишним условима. С обзиром на ниске уговорене цене услуга, рад аеродрома није био комерцијално одржив.

Због тога, као и из стратешких разлога (будући да је нишки аеродром други по значају аеродром у Србији), у циљу одржавања континуитета оспособљености Аеродрома “Констатин Велики” да испуњава високе стандарде у пружању аеродромских услуга, Влада Србије је, на молбу Града Ниша, вратила аеродром у власништво Републике Србије.

У саобраћајном смислу, број путника на нишком аеродрому достигао је своју тржишну позицију, а Влада Србије је новим Законом о ваздушном саобраћају и подзаконским актима створила услове за увођење линија у јавном интересу, намењене привредно недовољно развијеним подручјима. Одлука о увођењу 12 линија у јавном интересу омогућиће грађанима и привреди региона јужне и источне Србије да са нишког аеродрома, под изузетно повољним условима, остваре повезаност са чак 12 за њих интересантних европских дестинација.

Оваквом одлуком посредно се развија и саобраћај на нишком аеродрому, а као последица ове одлуке скоро је удвостручен број запослених на аеродрому (већ ове године износиће око 230).

Датум: 6. 5. 2019.

 Београд

РЕДАКЦИЈИ ДНЕВНОГ ЛИСТА “ДАНАС”

**Реаговање поводом текста „Држава на послу с нишким аеродромом три милијарде динара „у плусу““, објављеног у листу "Данас" 3. маја 2019. године**

Поводом нетачних навода изнетих у тексту „Држава на послу с нишким аеродромом три милијарде динара „у плусу““, који је објављен у листу „Данас“, 3. маја 2019. године, дужни смо да још једном информишемо јавност у вези с разлозима преношења власништва и управљачких права над Аеродромом “Константин Велики” са Града Ниша на Републику Србију, као и да демантујемо нетачне тврдње у вези са разликама у процењеној вредности имовине аеродрома, које су изнели представници Националне коалиције за децентрализацију, која је део иницијативе “Не дамо нишки аеродром”.

Нетачна је тврдња да је “вредност пренесеног земиљишта са припадајућим објектима чак 51,7% већа од оне која је годинама саопштавана”, као и тврдња да постоји “разлика од три милијарде динара”. Подсећамо да је уговором из октобра 2010. године вредност нишког аеродрома била је 63,1 милион евра или око шест милијарди динара по тадашњем курсу. Кад се ова вредност увећа за износ инфлације у периоду 2010-2019, следи да је вредност аеродрома данас 73,8 милиона евра, односно 8,86 милијарди динара.

Овај износ је за 40 милиона динара већи од процењеног од стране Пореске управе. То значи да разлика у процени постоји, али уколико се буде обрачунавала по овом износу, она иде на штету Републике Србије, а не Града Ниша. Разлика у процени није виша за чак 51,7% у корист Републике Србије, већ је нижа за 0,4%, односно Град Ниш би добио 40 милиона динара више.

Подсећамо јавност да су разлози за молбу коју је Град Ниш упутио Влади Србије да јој врати аеродром:

1. Немогућност Града да финасира губитке у пословању (оперативне трошкове) ЈП “Аеродром Ниш”,

2. Немогућност Града да финасира нужна капитална улагања у Аеродром “Константин Велики” и

3. Неиспуњавање преузетих обaвеза из уговора које су закључили 2010. године.

Разлози због којих је Влада преузела бригу о Аеродрому “Константин Велики” су очување континуитета у раду аеродрома, стабилно пословање и финансирање нужних капиталних издатака. Од враћања нишког аеродрома у власништво Републике па до сада, Влада Србије је већ уложила 256 милиона динара.

По истеку рокова утврђених уговорима и анексима између Републике Србије и Града Ниша, очекују се утврђивање биланса и измирење међусобних потраживања. Тачно је да је по захтеву Града да од Владе РС прибави одређене непокретности, Градска управа на челу са тадашњим градоначелником Милошем Симоновићем 2010. године сама себи „намакнула свилен гајтан око врата“, као и да актуелна градска управа предузима све могуће мере како би избегла и крах буџета, али и све друге непријатности због неизвршавања „наметнутих обавеза“.

Још једном наглашавамо да Влада Србије није планирала концесију за нишки аеродром.

Након припајања ЈП “Аеродром Ниш” предузећу “Аеродроми Србије”, као и почетка оперативног рада трећег међународног аеродрома у Србији, Аеродрома “Морава” код Краљева, број запослених у АС биће око 200. А ефекти постојања “Аеродрома Србије” биће видљивији од следеће године, када се очекује прикључење још неколико малих аеродрома.

Датум: 12. 4. 2019.

 Београд

- Реаговање поводом текста у дневном листу „Данас“ -

**Тендер за авио-превоз на линијама од јавног интереса у складу са домаћим и европским прописима**

У тексту „Teндер намештен за Ер Србију, „жаба“ за лоукостере“, објављеном у дневном листу „Данас“, 10. априла 2019. године, изнет је низ нетачних и тенденциозних тврдњи, на које је Министарство грађевинарства, саобраћаја и инфраструктуре дужно да реагује, ради истинитог информисања јавности.

У тексту се тенденциозно, неаргументовано, и пре свега нетачно, прејудицира намера државе да на дискриминишући начин додели субвенције „Ер Србији“ и тиме елиминише потенцијалне друге учеснике, првенствено лоукост компаније, на јавном позиву за избор најповољнијег понуђача за обављање авио-превоза на линијама проглашеним за линије од јавног интереса.

Jавни позив је направљен према европском моделу и „упутству“ за избор авио-компаније која ће пружати услугу авио-превоза на линијама у јавном интересу. Услови из јавног позива су постављени у складу са Законом о јавним набавкама, Правилником о обавезним елементима конкурсне документације у поступцима јавних набавки и начину доказивања испуњености услова, Законом о ваздушном саобраћају, Уредбом о условима за проглашење линије у јавном интересу у ваздушном саобраћају, Одлуком о проглашењу линије у јавном интересу у ваздушном саобраћају, Одлуком о покретању поступка јавне набавке за пружање услуге превоза на линији у јавном интересу у ваздушном саобраћају, Решењем о образовању комисије у поступку јавне набавке за пружање услуге превоза на линији у јавном интересу у ваздушном саобраћају, сагласности Министарства финансија за преузимање обавеза по основу уговора који због природе расхода захтевају плаћање у више година и, на крају, пошто је комисија која спроводи поступак јавне набавке објавила јавни позив за достављање понуда по приложеној конкурсној документацији, након објављивања овог позива, у складу са законом одређен је Грађански надзорник.

У делу „Техничка спецификација“, критеријуми који су предмет тенденциозних навода јесу они које треба да испуни авио-компанија (понуђач) у потпуности према одговарајућој европској пракси која се примењује већ низ година под називом: „Смернице за тумачење Уредбе (ЕЗ) бр. 1008/2008 Европског парламента и Већа – обавезе јавних услуга (*Public Service Obligations (PSO)*).

О свим активностима на увођењу линија у јавном интересу од самог почетка, у складу са наведеним прописима, укључене су и консултоване надлежнe агенцијe Европскe комисије, првенствено DG MOVE (Дирекција за мобилност и транспорт).

Министарство грађевинарства, саобраћаја и инфраструктуре обезбедило је транспарентност поступка, непристрасност у избору авио-компанија које ће обављати ову врсту услуга и пуно поштовање принципа сличне праксе која се примењује у Европској унији.

Такође напомињемо да није ништа необично - штавише постоје бројни примери - у земљама Европске уније где је спроведен овакав поступак и где постоје домаћи авио-превозиоци, да су они на тендеру и победили.

Верујемо да је овим одговорено на већину нетачних тврдњи које је у тексту изнео бивши директор Регионалне развојне агенције „Југ“ Бојан Аврамовић, о чијим резултатима у основном послу који је обављао довољно говоре бројни примери јединица локалних самоуправа које су напустиле чланство у „РРА Југ”.

Тврдњама о несигурности понуђача у исплату по уговору  као “одбијајућем фактору за све авио-компаније које нису националне” такође се покушава обманути јавност, о чему говори већ поменута сагласност Министарства финансија за преузимање обавеза по основу уговора који због природе расхода захтевају плаћање у више година.

Аврамовић такође наводи следеће: “Министарство саобраћаја је тадашњем директору нишког аеродрома и мени замерало “прениске” аеродромске таксе од три евра, које смо утврдили конкретним и стратешким одлукама, називајући их “неодрживим решењем, а сада ће, по свој прилици, то неодрживо решење радо понудити и националном авио-превознику. И уз такву погодност, вероватно ће им дати још 1,8 милијарди динара из државног буџетa.”

Наиме, управо је неодговорним одлукама претходног менаџмента, нови менаџмент аеродрома доведен у незавидну позицију, јер уговорене цене није у могућности да мења због прописаног начина измена цена препорученог међународном праксом, за шта у овом тренутку нису испуњени услови. У још неповољнијој ситуацији је Република Србија, која из буџета свих грађана мора да покрива све веће губитке и оперативне трошкове ЈП “Аеродром Ниш”.

O стручности оних који данас критикују пословање нишког аеродрома, као и одлуку државе о увођењу авио-линија од јавног интереса, говори и то да је, након првих најава опредељености ка лоукост авио-превозиоцима и прогноза које је изнела потпредседница Владе и министарка грађевинарства, саобраћаја и инфраструктуре у јуну 2014, приликом посете нишком аеродрому, РРА урадила елаборате који су били неприхватљиво лоши и лошим прогнозама правили погрешне основе за даље пословање. Они који данас себи приписују заслуге за повећање раста броја путника на Аеродрому “Константин Велики” у претходних неколико година углавном су били присутни као сведоци резултата који је искључива последица директног рада Владе РС, од саобраћајних прогноза до обезбеђења потребног опремања за почетак операција, које су спроведене уз финансијску помоћ и подршку субјеката Министарства грађевинарства, саобраћаја и инфраструктуре, сектора за ваздушни саобраћај. Подсећамо да на нишком аеродрому нису мењани комерцијални услови за авио-компаније, док су безбедност и ефикасност у припреми ваздухополова подигнути на виши ниво, управо захваљујући улагањима државе у овај аеродром.

Такође подсећамо да авио-превозиоци на тржишту наступају кроз различите моделе, борећи за што већи део „колача”, како лоукост компаније, тако и сви други. Другим речима, раде тамо где им се линија покаже комерцијално одрживом. Они који критикују у медијима пад саобраћаја на нишком аеродрому у првом кварталу сезоне зима 2018/2019, отказивањем једне линије “Виз ера” од Ниша до Малмеа, не наводе да је то последица лоших резултата, тј. слабијег интересовања путника на тој линији почетком сезоне зима 2018/2019. Да је укидање те линије током зиме било последица враћања аеродрома у власништво РС, исти превозилац не би летове на истој линији обновио у сезони лето 2019.

На крају, оно што остаје нејасно је кога и чији интерес штити Аврамовић изражавањем забринутости због евентуалне конкурентности и одласка лоукостера са неке од линија, јер конкуренцију лоукостеру може представљати само онај који за грађане понуди боље услове што се дестинације и цене превоза тиче, па је нејасно да ли тиме ставља интересе лоукостера изнад интереса свих других пружалаца услуга авио-превоза, и што је још важније, изнад интереса грађана Ниша, јужне и југоисточне Србије и привреде региона на чијем се челу, као директор “РРА Југ”, доскоро налазио.

2. 4. 2019.

**Михајловићева: Дванаест нових линија за бржи развој југа Србије**

Потпредседница Владе Србије и министарка грађевинарства, саобраћаја и инфраструктуре, проф. др Зорана Михајловић, рекла је данас да је циљ увођења 12 авио-линија од јавног интереса са нишког аеродрома бржи развој јужне и источне Србије кроз повезивање са привредним центрима у Европи.

“Линијама од јавног интереса повезаћемо 10 мање развијених округа у Србији са најразвијенијим деловима Немачке, Аустрије, Италије, али и са нашом дијаспором. Процењује се да у европским регијама које нове линије покривају живи око 1,2 милиона наших људи”, рекла је Михајловићева гостујући на ТВ Прва.

Она је рекла да се линије уводе у складу са Законом о ваздушном саобраћају, уредбом коју је Влада усвојила, да се превозилац бира на међународном тендеру и да је све урађено на најпрегледнији начин. “Свуда у Европи постоје линије од јавног интереса, у Француској има 30 линија од јавног интереса, у Хрватској 10”, навела је она, додајући да је за трошкове функционисања ових линија обезбеђено пет милиона евра у буџету.

Потпредседница Владе је напоменула да је реч о редовним линијама, а не о чартер летовима, као и да је нишки аеродром изабран као дестинација будући да не само Нишавски округ, него цео регион јужне и источне Србије, има просечан БДП на нивоу мањем од 75 одсто БДП-а Србије.

Она је рекла да ће увођење ових линија утицати и на развој нишког аеродрома, који ће ове године имати око 380.000 путника, а наредне године се очекује да ће имати око 500.00 путника. “Најважнија ствар је да наши аеродроми испуњавају све услове по питању безбедности одвијања ваздушног саобраћаја, а сигурно да ће се увођењем нових линија и друге ствари и услуге аеродрома побољшавати”, додала је она.

Датум: 31. 3. 2019.

 Београд

САОПШТЕЊЕ ЗА МЕДИЈЕ

**Министарство: Авио – линије од јавног интереса за бржи развој и нове инвестиције у јужној и источној Србији**

Влада Србије усвојила је Одлуку о увођењу авио-линија од јавног интереса на иницијативу округа јужне и источне Србије, у циљу бржег економског развоја овог региона, а кроз ефикасније саобраћајно повезивање са европским градовима.

Одлука о увођењу линија од јавног интереса у складу je са прописима Републике Србије, хармонизованим са прописима Европске уније. Основни критеријум за успостављање линија од јавног интереса, који је испуњен у региону јужне и источне Србије, јесте БДП по глави становника испод 75 одсто просека БДП Србије и стопа незапослености изнад просечне. У јужној и источној Србији има 30 општина које су недовољно развијене (степен развијености испод 60 одсто републичког просека) и 15 које се сматрају девастираним подручјима (степен развијености испод 50 одсто републичког просека).

Потреба за увођењем авио-линија из јавног интереса произилази из чињенице да не постоји развијена брза железничка или друмска инфраструктура као алтернатива која би омогућила повезивање овог региона са земљама ЕУ и региона са просечним периодом путовања мањим од три сата. Тај критеријум биће задовољен тек успостављањем авио-линија од јавног интереса, које ће допринети да се повећа конкурентност овог региона, омогући боље повезивање са европским индустријским центрима, привуку нове инвестиције, смањи незапослености, појачају везе са дијаспором и допринесе развоју туризма, као и укупном подизању квалитета живота грађана у овом делу Србије.

Циљани правци утврђени су на основу анализа и предлога Града Ниша, а Влада Србије обезбедила је 600.000.000 динара у републичком буџету. Тај новац опредељен је за накнаду трошкова авио-компанијама које буду изабране на међународном јавном позиву за вршење услуге авио-превоза из Ниша на линијама од значаја за развој региона, за које не постоји комерцијални интерес и на којима не саобраћа ниједна авио-компанија.

Као линије од јавног интереса утврђене су следеће авио-линије:

- Ниш-Нирнберг-Ниш

- Ниш-Франкфурт/Хан-Ниш

- Ниш-Рим-Ниш

- Ниш-Хановер-Ниш

- Ниш-Љубљана-Ниш

- Ниш-Салцбург-Ниш

- Ниш-Болоња-Ниш

- Ниш-Будимпешта-Ниш

- Ниш-Гетеборг-Ниш

- Ниш-Фридрисхафен-Ниш

- Ниш-Карлсруе-Ниш

- Ниш-Тиват-Ниш

Авио-превозилац који ће летети на линијама од јавног интереса бира се јавним позивом на међународном тендеру који је у складу са Законом о јавним набавкама, и предвиђа опште и посебне услове које понуђач мора да испуни. Поред наведеног, критеријуми третирају финансијски и технички део понуде, односно квалитет услуге.

Град Ниш је административни и регионални центар југоисточне Србије и саобраћајно чвориште у којем, поред тога што се у њему укрштају друмски и железнички Коридор 10, има и међународни аеродром који је у прошој години прихватио више од 350.000 путника. Подручје које опслужује Аеродром “Константин Велики” обухвата 10 округа у јужној и источној Србији са укупно 1,78 милиона становника (Поморавски округ, део Борског округа, Зајечарски, део Рашког округа, Расински, Нишавски, Топлички, Пиротски, Јабланички и Пчињски округ), као и регион Косова и Метохије. Опслужно подручје аеродрома, осим територије Републике Србије, обухвата и део Северне Македоније, као и подручје западне Бугарске.

4. 3. 2019.

ОДГОВОРИ НА ПИТАЊА “ЈУЖНИХ ВЕСТИ”

- Да ли је Влада Републике Србије донела Уредбу којом је дефинисано на којих 10 европских дестинација ће се летети са нишког аеродрома, како је то најавио помоћник министра Зоран Илић?

- Које су то дестинације?

- Који авио-превозници ће летети до тих линија?

ОДГОВОР:

Како је и најављено, Уредба је донета. Планирана средства су према нашим анализама довољна за најмање десет привредно интеренсантних дестинација.

С обзиром да се иницијатива, у складу са ЕУ прописима, покреће искључиво ради подршке привредном развоју округа, на Граду Нишу и Округу је да доставе предлог рута са детаљном анализом и јасно приказаним интересом који очекују. Без тога Влада неће ни разматрати евентуалне предлоге.

Уколико анализе за неке линије потврде потребе за “утврђивањем линија у јавном интересу” одлуком Владе, на предлог ресорног министарства, оне ће бити проглашене.

Након додатних и обавезних административних поступака и комуникацијом са Европском комисијом и аеродромима опредељења, расписаће се међународни тендер за избор авио-превозилаца.

 Датум: 28. 2. 2019.

 Београд

САОПШТЕЊЕ ЗА МЕДИЈЕ

**Аеродром "Константин Велики" стратешки важан, приоритет наставак инвестиција**

Аеродром "Константин Велики" стратешки је важан као други међународни аеродром у Србији и алтернативни београдском аеродрому “Никола Тесла”. Приоритети за овај аеродром су континуитет у одвијању ваздушног саобраћаја и наставак инвестиција у циљу даљег унапређења безбедности ваздушног саобраћаја, а њихова реализација решена је враћањем Аеродрома “Константин Велики” у власништво Републике Србије.

Поводом различитих тумачења у јавности решавања питања финансијске надокнаде за аеродромско земљиште, наглашавамо да је Град Ниш, са значајним кашњењем, започео испуњавање обавеза према Републици Србији, односно Министарству одбране. Став Министарства грађевинарства, саобраћаја и инфраструктуре је да очекујемо да по завршетку овог процеса надлежни органи Министарства одбране и Града Ниша формално утврде крајње билансе закључених уговора и анекса.

Град Ниш је Уговором о преносу непокретности из 2010, који се не односи само на комплекс војног аеродрома, на себе преузео одређене обавезе према Републици Србији. С обзиром на то да није имао могућности да финансира даљи развој аеродрома који је пословао комерцијално неодрживо и са растућим губицима, држава је прихватила да преузме управљање нишким аеродромом, пре свега имајући у виду његов већ поменути стратешки значај за авио-саобраћај.

За будућност „Константина Великог” најважније је да решавање ових питања на релацији Град Ниш-Министарство одбране не утиче на функционисање нишког аеродрома нити на реализацију планираних инвестиција. То потврђује и чињеница да је од преузимања управљања држава за Аеродром “Константин Велики“ већ обезбедила укупно 256 милиона динара, а планира да у његов оперативни рад и капитална улагања годишње инвестира најмање три милиона евра.

Подсећамо и да је у плану улагање више од пет милиона евра у изградњу новог контролног торња, што ће омогућити да и у овом смислу нишки аеродром функционише као алтернативни аеродром београдском.

У периоду 2013-2017. Република Србија помогла је нишки аеродром са укупно 9,8 милиона евра, а број путника повећан је са 1.335 у 2014. на 331.582 у 2017. Тренд раста броја путника настављен је и у 2018, кад је услуге Аеродрома “Константин Велики” користио 351.581 путник.

Датум: 25. 2. 2019.

 Београд

САОПШТЕЊЕ ЗА МЕДИЈЕ

**Михајловићева: У Нишу седиште „Аеродрома Србије“**

Потпредседница Владе Србије и министарка грађевинарства, саобраћаја и инфраструктуре, проф. др Зорана Михајловић, изјавила је данас да ће Влада развијати регионалне аеродроме у земљи и да ће зато Ниш, у коме се налази други по величини аеродром, постати седиште предузећа „Аеродроми Србије“.

Михајловићева је истакла да ће држава наставити да улаже у нишки аеродром са циљем да постане резервни за Аеродром "Никола Тесла" у Београду.

"Ниш је постао место рачвања ауто-путева, железнице и град у коме се налази други по величини и стратешки веома важан аеродром. Влада Србије је улагала у нишки аеродром, уложиће још 240 милиона динара и плус за изградњу торња који ће коштати пет милиона евра”, рекла је Михајловићева новинарима у Матејевцу.

Потпредседница Михајловић додала је да је држава пре неколико година формирала предузеће „Аеродроми Србије“ како би развијала аеродроме, а тада је на нишком аеродрому било „више паучине него људи“.

Михајловићева је рекла да сада на нишком аеродрому има 300.000 путника годишње и да ће бити настављена улагања како би их било још више, као и да ће до јуна бити потпуно оперативан Аеродром "Морава" у Лађевцима код Краљева и за цивилни авио-саобраћај.

"Желимо да „Аеродроми Србије“ буду оператер свим новим аеродромима, а имаћемо их још. Седиште је прво било у Београду, али нема потребе да то буде Београд. Седиште „Аеродрома Србије“ биће у Нишу, будући да нам се у Нишу налази нишки аеродром и да хоћемо да развијемо регионалне аеродроме", нагласила је министарка.

На питање да ли ће бити нових линија на нишком аеродрому, она је рекла да су дошли до закључка да је врло важно да се у складу са законима додатно улаже у одређене линије које могу да помогну развоју целог нишког краја и да зато Министарство саобраћаја очекује од града Ниша и нишког аеродрома да предложе потенцијалне руте од јавног значаја које би Влада могла да финансијски помогне.

"Када направе анализу тих рута и предложе Министарству, онда ћемо у Влади разговарати у складу са уредбом, расписати тендер за оне који могу да се баве превозом на тим рутама", додала је Михајловићева.

 Датум: 28. 1. 2019.

 Београд

САОПШТЕЊЕ ЗА МЕДИЈЕ

**Министарство уложило 70 милиона динара у набавку нове опреме за нишки аеродром “Константин Велики”**

Министарство грађевинарства, саобраћаја и инфраструктуре обезбедило је 70 милиона динара за набавку неопходне опреме за нишки аеродром “Константин Велики”.

Овим новцем и након спроведеног тендера аеродром у Нишу коначно је добио потребно ново возило за уклањање леда на авионима, “deicing“ возило. У време када је Град Ниш управљао аеродромом овакво возило старо више десетина година изнајмљивано је по нереално високој цени. Ново “deicing“ возило од данас је у употреби на Аеродрому “Константин Велики”.

Ново возило је купљено јер је управо један од разлога за отказивање неколико линија са аеродрома у Нишу био и недостатак овог возила. Такође, аеродром у Нишу је добио нова средства за заштиту и уклањање леда, као и додатну опрему.

Куповином овог возила Аеродром “Константин Велики” унапредио је отпремање авиона из Ниша и то представља само почетак најављених улагања Министарства грађевинарства, саобраћаја и инфраструктуре.

Датум: 14. 1. 2019.

 Београд

САОПШТЕЊЕ ЗА МЕДИЈЕ

**Илић: За “Константин Велики” 256 милиона динара, држава наставља да улаже у нишки аеродром**

Помоћник министарке грађевинарства, саобраћаја и инфраструктуре, Зоран Илић, изјавио је данас да је Аеродром „Константин Велики” у Нишу од стратешког значаја за државу и да је од преузимања управљања у овај аеродром уложено укупно 256 милиона динара.

“Држава је од преузимања нишког аеродрома обезбедила укупно 256 милиона динара за “Константин Велики”. Од тога, 70 милиона динара интервентно је пребачено на предузеће “Аеродроми Србије“, за уклањање леда и заштиту авиона од залеђивања, а што је било неопходно да би се обезбедио континуитет одвијања ваздушног саобраћаја на Аеродрому „Константин Велики“. Поред тога, обезбеђено је и уплаћено на рачун нишког аеродрома додатних 110 милиона динара, а за оперативни рад у 2019. обезбеђено је још 76 милиона динара”, објаснио је Илић.

Како је нагласио, Аеродром “Константин Велики” је од стратешког значаја за Републику Србију и у њега ће бити инвестирано у складу са планираним пројектима, као и са потребама саобраћаја.

Он је додао да је је први задатак државе после преузимања био да се обезбеди континуиран и безбедан рад на прихвату авиона и путника. Илић је рекао да ће бити настављене и инвестиције у нишки аеродром, напомињући да је обавезу улагања преузела на себе држава, што ће дати могућност Граду Нишу да се усмери на решавање социјалних, комуналних и других питања у граду.

“Планови за изградњу контролног торња на Аеродрому “Константин Велики” у финалној су фази. Тренутно се ради на обезбеђењу земљишта на коме ће се градити торањ, у чију изградњу ће бити уложено пет милиона евра. Очекујемо да ће изградња почети половином идуће године, а завршетак најкасније до 2022. године“, рекао је Илић. Он је додао и да се од менаџмента Аеродрома “Константин Велики” очекује да изради техничку документацију којом ће предвидети одређена средства за развој и проширење путничког терминала.

Илић истиче да су улагања у нишки аеродром само део инвестиција у инфраструктуру које држава реализује у Нишу. “У оквиру новог инвестиционог циклуса у инфраструктури, вредног око пет милијарди евра, биће реализовани велики пројекти у Нишу, пре свега у области железнице и друмског саобраћаја. После неколико деценија обећања, обезбеђено је 268 милиона евра за пројекат реконструкције, модернизације и електрификације пруге Ниш-Димитровград, који укључује и изградњу обилазне пруге око Ниша”, рекао је Илић.

28. 9. 2018.

**Влада Србије наставља са инвестицијама у нишки аеродром, до краја године улажемо још 180 милиона динара**

Нишки аеродром је за Србију стратешки важан и Влада Србије ће наставити да у њега инвестира како би се додатно подигли квалитет услуга и безбедност, што је предуслов успешног пословања “Константина Великог” и интереса авио-превозника да лете из Ниша.

Отварање нових линија од 2014. године омогућено је управо улагањем у инфраструктуру и опрему нишког аеродрома, о чему најбоље говори повећање броја путника са 1.335 у 2014. на 331.582 у 2017. години. У истом периоду, Република Србија је уложила у нишки аеродром укупно 9,8 милиона евра, укључујући помоћ у новцу и опреми коју је Аеродром „Константин Велики“ добио од ваздухопловних предузећа и институција у власништву државе, као и помоћ и трошкове граничне полиције и Управе царине.

До краја 2018. Влада ће за потребе пословања нишког аеродрома уложити додатних 180 милиона динара, или око 1,5 милиона евра, превасходно за омогућавање несметаног функционисања нишког аеродрома у условима ниских температура, снега и леда.

Одлуке о успостављању и укидању линија мотивисане су понудом аеродромске инфраструктуре у региону и профитабилношћу конкретних рута. С обзиром на то да комерцијални услови за постојеће линије на нишком аеродрому нису мењане, а да су аеродромске услуге од 2014. значајно унапређене, разлози за укидање одређених линија у домену су пословне политике авио-компанија и њихове процене о профитабилности одређених линија.

Стратешко опредељење Владе Србије да улаже у нишки аеродром, као и његово позиционирање као алтернативног аеродрома београдском Аеродрому “Никола Тесла”, омогућава да развој “Константина Великог” не зависи од одлука о судбини појединих линија, већ да нишки аеродром остане конкурентан, а тиме и пожељан партнер већем броју авио-компанија заинтересованих за летове из овог дела региона.

9. 8. 2018.

**Михајловићева: Држава ће наставити да развија нишки аеродром**

Потпредседница Владе и министарка грађевинарства, саобраћаја и инфраструктуре, проф. др Зорана Михајловић, и градоначелник Ниша Дарко Булатовић потписали су данас уговор о преносу оснивачких права у јавном предузећу за аеродромске услуге “Аеродром Ниш”, којим држава преузима управљање нишким аеродромом.

“Аеродром Ниш од стратешког је значаја за Србију, као алтернативни аеродром београдском и резервни центар контроле летења из система SMATSA, захваљујући новом торњу контроле лета који ћемо изградити у Нишу. Преносом управљања на Владу Србије, биће омогућено нормално функционисање нишког аеродрома и обезбеђена средства за инвестиције које ће омогућити даљи развој нишког аеродрома, како би и у будућности био један од водећих у овом делу региона”, каже Михајловићева.

Она подсећа да је Влада Србије одлуку о преносу оснивачких права са ЈП “Аеродром Ниш” на Републику Србију донела након вишегодишњих молби Града Ниша и менаџмента аеродрома да помогне даљи рад и развој нишког аеродрома, с обзиром на то да Град Ниш, као власник аеродрома, не располаже неопходним финансијским средствима.

Република Србија је у претходне четири године помогла нишки аеродром са укупно 9,8 милиона евра, од чега је 3,6 милиона евра помоћ у новцу и опреми коју је Аеродром „Константин Велики“ добио од ваздухопловних предузећа и институција у власништву државе.

Број путника на нишком аеродрому у периоду 2014-2017. повећан је 248 пута, са 1.335 путника у 2014. на 331.582 у 2017, а превоз робе девет пута, са 284 тонe на 2.542 тонe.